ประกาศคณะกรรมการกํากับตลาดทุน

ที่ ทน. 3/2556

เรื่อง หลักเกณฑ์ในการจัดส่งหรือแจกจ่ายหนังสือชี้ชวน

และการเสนอขายหน่วยลงทุน

(ฉบับประมวล)

\_\_\_\_\_\_\_\_\_\_\_\_\_\_\_\_\_

 อาศัยอํานาจตามความในมาตรา 16/6 แห่งพระราชบัญญัติหลักทรัพย์และ  
ตลาดหลักทรัพย์ พ.ศ. 2535 ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ. 2551 และมาตรา 117 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 อันเป็นพระราชบัญญัติที่มีบทบัญญัติบางประการเกี่ยวกับการจํากัดสิทธิและเสรีภาพของบุคคล 

ซึ่งมาตรา 29 ประกอบกับมาตรา 33 มาตรา 34 มาตรา 41 มาตรา 43 มาตรา 44 และมาตรา 64 ของรัฐธรรมนูญแห่งราชอาณาจักรไทย บัญญัติให้กระทําได้โดยอาศัยอํานาจตามบทบัญญัติแห่งกฎหมาย คณะกรรมการกํากับตลาดทุนออกข้อกําหนดไว้ดังต่อไปนี้

 ข้อ 1 ประกาศนี้ให้ใช้บังคับตั้งแต่วันที่ 1 เมษายน พ.ศ. 2556 เป็นต้นไป

 ข้อ 2 ประกาศนี้ใช้บังคับกับบริษัทจัดการกองทุนรวมในการจัดส่งหรือแจกจ่าย  
หนังสือชี้ชวน และการเสนอขายหน่วยลงทุนของกองทุนรวมที่อยู่ภายใต้การบริหารจัดการของตน   
แต่ทั้งนี้ มิให้นํามาใช้บังคับกับกองทุนรวมดังต่อไปนี้

 (1) กองทุนรวมอสังหาริมทรัพย์เพื่อแก้ไขปัญหาในระบบสถาบันการเงิน

 (2) กองทุนรวมเพื่อแก้ไขปัญหาในระบบสถาบันการเงิน

 (3) กองทุนรวมอสังหาริมทรัพย์และสิทธิเรียกร้อง

 (4) กองทุนรวมอสังหาริมทรัพย์

 (5) กองทุนรวมโครงสร้างพื้นฐาน

 (6) กองทุนรวมคาร์บอน

 ข้อ 3 ในประกาศนี้

 คําว่า “กองทุนรวมปิด” “กองทุนรวมเปิด” “เงินทุนจดทะเบียน” “เงินทุนโครงการ” และ “บริษัทจัดการกองทุนรวม” ให้มีความหมายเช่นเดียวกับบทนิยามของคําดังกล่าวที่กําหนดไว้ในประกาศคณะกรรมการกํากับตลาดทุนว่าด้วยการจดทะเบียนกองทรัพย์สินเป็นกองทุนรวม   
และการแก้ไขเพิ่มเติมรายการทางทะเบียน

 “บริษัทหลักทรัพย์” หมายความว่า บริษัทหลักทรัพย์ดังต่อไปนี้

 (1) บริษัทหลักทรัพย์ที่ได้รับใบอนุญาตประกอบธุรกิจหลักทรัพย์ประเภทการเป็นนายหน้าซื้อขายหลักทรัพย์ การค้าหลักทรัพย์ หรือการจัดจําหน่ายหลักทรัพย์ ซึ่งมิได้จํากัดเฉพาะหลักทรัพย์อันเป็นตราสารแห่งหนี้หรือหน่วยลงทุน

 (2) บริษัทหลักทรัพย์ที่ได้รับใบอนุญาตประกอบธุรกิจหลักทรัพย์ประเภทการเป็นนายหน้าซื้อขายหลักทรัพย์ การค้าหลักทรัพย์ หรือการจัดจําหน่ายหลักทรัพย์ที่เป็นหน่วยลงทุน

 ข้อ 4 นอกจากการปฏิบัติตามประกาศนี้แล้ว ให้บริษัทจัดการกองทุนรวมปฏิบัติให้  
เป็นไปตามประกาศที่กําหนดหลักเกณฑ์เกี่ยวกับการจัดสรรและการขายหน่วยลงทุนดังต่อไปนี้ด้วย

 (1) ประกาศเกี่ยวกับการจัดตั้งกองทุนรวม

 (2) ประกาศคณะกรรมการกํากับตลาดทุนว่าด้วยหลักเกณฑ์ในการให้คําแนะนํา  
การลงทุนและการให้บริการเกี่ยวกับการซื้อขายหน่วยลงทุน

 (3) ประกาศเกี่ยวกับสัดส่วนการถือหน่วยลงทุนในกองทุนรวมและหน้าที่ของ  
บริษัทจัดการ

 ข้อ 4/1[[1]](#footnote-2)1 ในกรณีเป็นกองทุนรวมที่มีการเสนอขายหน่วยลงทุนทั้งในประเทศและต่างประเทศ ให้สํานักงานมีอํานาจผ่อนผันการปฏิบัติตามหลักเกณฑ์ในประกาศนี้เมื่อมีเหตุจําเป็น  
ไม่สามารถปฏิบัติให้เป็นไปตามหลักเกณฑ์นั้นได้ เฉพาะในส่วนที่ไม่มีผลกระทบต่อผู้ลงทุนในประเทศไทย โดยบริษัทจัดการกองทุนรวมต้องแสดงต่อสํานักงานได้ว่าการขอผ่อนผันดังกล่าวไม่ขัดหรือแย้งกับหลักเกณฑ์ที่เกี่ยวข้องกับการให้ความคุ้มครองผู้ลงทุนในประเทศที่กองทุนรวมมีการเสนอขายหน่วยลงทุนนั้น (host country)

หมวด 1

หลักเกณฑ์เกี่ยวกับการจัดส่งและแจกจ่ายหนังสือชี้ชวน

\_\_\_\_\_\_\_\_\_\_\_\_\_\_\_\_\_\_\_\_

 ข้อ 5 ในกรณีดังต่อไปนี้ ให้บริษัทจัดการกองทุนรวมยื่นหนังสือชี้ชวนที่จะใช้จัดส่ง  
หรือแจกจ่ายให้แก่ผู้ลงทุนต่อสํานักงานไม่น้อยกว่าหนึ่งวันทําการก่อนการเริ่มจัดส่งหรือแจกจ่าย 

 (1) เมื่อมีการเสนอขายหน่วยลงทุนครั้งแรกของแต่ละกองทุนรวม

 (2) เมื่อมีการเสนอขายหน่วยลงทุนของกองทุนรวมปิดเพิ่มเติม เพื่อการเพิ่มเงินทุน  
จดทะเบียน

 ข้อ 6 ในกรณีของกองทุนรวมเปิดที่มีการเสนอขายหน่วยลงทุนเพิ่มเติม ให้บริษัทจัดการกองทุนรวมปรับปรุงหนังสือชี้ชวนส่วนสรุปข้อมูลสําคัญและหนังสือชี้ชวนส่วนข้อมูลกองทุนรวมให้เป็นปัจจุบัน และยื่นต่อสํานักงานพร้อมหนังสือชี้ชวนส่วนรับรองความถูกต้องครบถ้วน   
ตามหลักเกณฑ์ดังต่อไปนี้

 (1)[[2]](#footnote-3)8 หนังสือชี้ชวนส่วนสรุปข้อมูลสําคัญ ให้แสดงข้อมูลที่เป็นปัจจุบัน ณ วันสิ้นเดือน และยื่นต่อสํานักงานภายในสิ้นเดือนถัดไป

 ให้บริษัทจัดการกองทุนรวมได้รับยกเว้นการปรับปรุงและยื่นหนังสือชี้ชวน  
ต่อสํานักงานตาม (1) วรรคหนึ่ง สําหรับกองทุนรวมที่ได้จดทะเบียนเป็นกองทุนรวมแล้วแต่ยังไม่ครบหนึ่งเดือน

 ในกรณีที่ข้อมูลซึ่งได้นํามาแสดงไว้ในหนังสือชี้ชวนส่วนสรุปข้อมูลสําคัญ  
มีการเปลี่ยนแปลงไปอย่างมีนัยสําคัญ ให้บริษัทจัดการกองทุนรวมปรับปรุงข้อมูลในหนังสือชี้ชวนดังกล่าวให้เป็นปัจจุบันและเปิดเผยต่อผู้ลงทุนผ่านช่องทางที่ผู้ลงทุนเข้าถึงได้ง่าย และยื่นต่อสํานักงานโดยไม่ชักช้า

 (2) หนังสือชี้ชวนส่วนข้อมูลกองทุนรวม ให้แสดงข้อมูลที่เป็นปัจจุบัน ณ วันสิ้น  
รอบระยะเวลาบัญชี และยื่นต่อสํานักงานภายในหกสิบวันนับแต่วันสิ้นรอบระยะเวลาบัญชีดังกล่าว

 ข้อ 7 ในการยื่นหนังสือชี้ชวนต่อสํานักงานตามข้อ 5 และข้อ 6 ให้บริษัทจัดการกองทุนรวมยื่นผ่านระบบรับและเผยแพร่ข้อมูลหนังสือชี้ชวนและการรายงานของกองทุนรวม  
ของสํานักงาน ทั้งนี้ ในกรณีที่สํานักงานมีข้อสงสัยเกี่ยวกับข้อมูลของหนังสือชี้ชวน สํานักงาน  
อาจกําหนดให้บริษัทจัดการกองทุนรวมยื่นหนังสือชี้ชวนในรูปเอกสารสิ่งพิมพ์ด้วยก็ได้

 ข้อ 8 ในการเสนอขายหน่วยลงทุน ให้บริษัทจัดการกองทุนรวมจัดส่งหรือแจกจ่ายหนังสือชี้ชวนให้แก่ผู้ลงทุนเพื่อใช้ประกอบการตัดสินใจลงทุนในหน่วยลงทุน โดยอย่างน้อยต้องจัดส่งหรือแจกจ่ายตามหลักเกณฑ์ดังต่อไปนี้

 (1) หนังสือชี้ชวนส่วนสรุปข้อมูลสําคัญ ให้จัดส่งหรือแจกจ่ายให้แก่ผู้ลงทุนทุกรายพร้อมใบจองซื้อหน่วยลงทุนหรือใบคําสั่งซื้อหน่วยลงทุน หรือดําเนินการโดยวิธีการอื่นใดที่ทําให้มั่นใจได้ว่าผู้ลงทุนทุกรายได้รับข้อมูลในหนังสือชี้ชวนส่วนดังกล่าวก่อนการตัดสินใจลงทุน

 (2) หนังสือชี้ชวนส่วนข้อมูลกองทุนรวม ให้จัดส่งหรือแจกจ่าย ณ จุดขายด้วยวิธีการใด ๆ ที่สามารถทําให้ผู้ลงทุนได้รับหนังสือชี้ชวนส่วนดังกล่าวอย่างทั่วถึง

 หนังสือชี้ชวนที่จะใช้จัดส่งหรือแจกจ่ายตามวรรคหนึ่งต้องมีรายการและข้อมูลตรงกับรายการและข้อมูลที่ปรากฏในหนังสือชี้ชวนที่ยื่นต่อสํานักงานล่าสุด

 ข้อ 9 ในกรณีที่บริษัทจัดการกองทุนรวมแต่งตั้งบริษัทหลักทรัพย์ให้เป็นผู้ขาย  
หน่วยลงทุน บริษัทจัดการกองทุนรวมต้องดําเนินการดังต่อไปนี้

 (1) จัดให้มีข้อกําหนดเพื่อให้บริษัทหลักทรัพย์จัดส่งหรือแจกจ่ายหนังสือชี้ชวน  
ตามหลักเกณฑ์ในข้อ 8 อย่างเคร่งครัด 

 (2) ดําเนินการให้บริษัทหลักทรัพย์มีหนังสือชี้ชวนเพื่อจัดส่งหรือแจกจ่ายต่อผู้ลงทุนอย่างเพียงพอ

 (3) ตรวจสอบและดูแลบริษัทหลักทรัพย์ให้จัดส่งหรือแจกจ่ายหนังสือชี้ชวน  
ให้เป็นไปตามหลักเกณฑ์ที่กําหนด

หมวด 2

หลักเกณฑ์การเสนอขายหน่วยลงทุน

\_\_\_\_\_\_\_\_\_\_\_\_\_\_\_\_\_\_\_\_

 ข้อ 10 การเสนอขายหน่วยลงทุนของกองทุนรวมในแต่ละครั้ง บริษัทจัดการกองทุนรวมต้องปฏิบัติให้เป็นไปตามข้อกําหนดในหนังสือชี้ชวนที่ยื่นต่อสํานักงานล่าสุด

 ข้อ 11[[3]](#footnote-4)2 การเสนอขายหน่วยลงทุนของกองทุนรวม ให้บริษัทจัดการกองทุนรวมปฏิบัติตามหลักเกณฑ์ดังต่อไปนี้

 (1)[[4]](#footnote-5)5 กําหนดระยะเวลาการเสนอขายหน่วยลงทุนครั้งแรกไม่น้อยกว่าสองวัน   
เว้นแต่ กรณีเป็นกองทุนรวมเพื่อผู้ลงทุนที่เป็นกองทุนสํารองเลี้ยงชีพตามประกาศคณะกรรมการกํากับตลาดทุนว่าด้วยหลักเกณฑ์เพิ่มเติมสําหรับการจัดตั้งและจัดการกองทุนรวมเพื่อผู้ลงทุนที่เป็นกองทุนสํารองเลี้ยงชีพ

 (2) จัดสรรหน่วยลงทุนแก่ผู้ลงทุนด้วยวิธีการที่เหมาะสมและเป็นธรรม

 กรณีที่เป็นการเสนอขายหน่วยลงทุนของกองทุนรวมเพื่อผู้ลงทุนทั่วไป ให้บริษัทจัดการกองทุนรวมปฏิบัติตามหลักเกณฑ์ดังต่อไปนี้เพิ่มเติมด้วย

 (1) กระจายข้อมูลเกี่ยวกับการเสนอขายหน่วยลงทุนต่อผู้ลงทุนอย่างแพร่หลาย

 (2) ในกรณีที่มีการกําหนดเงื่อนไขการซื้อหน่วยลงทุนขั้นต่ําของผู้ลงทุนแต่ละรายต้องไม่กําหนดไว้สูงกว่าห้าหมื่นบาท

 (3) ในกรณีที่มีการกําหนดเงื่อนไขหรือข้อสงวนสิทธิในการจําหน่ายหน่วยลงทุน เงื่อนไขหรือข้อสงวนสิทธิดังกล่าวต้องไม่มีลักษณะเป็นการจํากัดกลุ่มผู้ลงทุน อันจะทําให้ไม่มี  
การกระจายการจําหน่ายหน่วยลงทุนอย่างเพียงพอ

 (4)[[5]](#footnote-6)3 ยกเลิก

 ในกรณีที่กองทุนรวมตามวรรคหนึ่งหรือวรรคสองมีการแบ่งชนิดหน่วยลงทุน   
ให้สํานักงานมีอํานาจผ่อนผันการปฏิบัติตามวรรคหนึ่ง (1) และวรรคสอง (1) และ (2) ได้ หาก  
บริษัทจัดการกองทุนรวมสามารถแสดงได้ว่าการผ่อนผันดังกล่าวมีความจําเป็นเพื่อให้การเสนอขายเป็นไปอย่างเหมาะสมกับชนิดของหน่วยลงทุนนั้น ๆ 

 ความในวรรคหนึ่ง (1) และวรรคสอง (2) มิให้นํามาใช้บังคับกับกองทุนรวมอีทีเอฟ

 ข้อ 12[[6]](#footnote-7)3 ในกรณีที่มีบุคคลใดซื้อหน่วยลงทุนของกองทุนรวมที่เสนอขายแก่ผู้ลงทุนในวงกว้างทั้งหมดเพื่อขายต่อ หรือในกรณีที่มีบุคคลใดถือหน่วยลงทุนเพื่อบุคคลอื่นผ่านบัญชีแบบ  
ไม่เปิดเผยชื่อ (omnibus account) บริษัทจัดการกองทุนรวมต้องจัดให้มีข้อกําหนดให้บุคคลนั้นปฏิบัติให้เป็นไปตามข้อ 11 วรรคหนึ่ง (1) และ (2) และวรรคสอง (1) และ (2) หรือตามที่ได้รับการผ่อนผันตามข้อ 11 วรรคสาม โดยอนุโลม

 ข้อ 12/1[[7]](#footnote-8)4 บริษัทจัดการกองทุนรวมจะเสนอขายหน่วยลงทุนของกองทุนรวม  
ภายใต้โครงการ Cross-border Public Offers of ASEAN Collective Investment Schemes หรือ โครงการ Asia Region Funds Passport ได้ต่อเมื่อเป็นไปตามหลักเกณฑ์ดังต่อไปนี้

 (1) ในกรณีการเสนอขายภายใต้โครงการ Cross-border Public Offers of   
ASEAN Collective Investment Schemes กองทุนรวมดังกล่าวต้องมีลักษณะเป็นไปตาม Part I :   
The Qualifications of the CIS Operator, Trustee / Fund Supervisor, and requirements relating to Approval, Valuation, and Operational Matters และ Part II : The Product Restrictions of Qualifying CIS ซึ่งอยู่ใน Appendix C : Standards of Qualifying CIS ของ Memorandum of Understanding on Streamlined Authorisation Framework for Cross-border Public Offers of ASEAN Collective Investment Schemes (MOU) และบริษัทจัดการกองทุนรวมได้รับเอกสารตามที่กําหนดใน Handbook for CIS Operators of ASEAN CISs จากสํานักงานเพื่อนําไปแสดงต่อหน่วยงานกํากับดูแลที่ลงนามร่วมกันใน MOU แล้ว

 (2) ในกรณีการเสนอขายภายใต้โครงการ Asia Region Funds Passport กองทุนรวมดังกล่าวต้องมีลักษณะเป็นไปตาม Memorandum of Cooperation on the Establishment and Implementation of the Asia Region Funds Passport (MOC) และบริษัทจัดการกองทุนรวม  
ได้รับเอกสารที่แสดงการมีลักษณะดังกล่าวจากสํานักงานเพื่อนําไปแสดงต่อหน่วยงานกํากับดูแล  
ที่ลงนามร่วมกันใน MOC แล้ว

 ข้อ 13 ในการรับชําระค่าหน่วยลงทุน บริษัทจัดการกองทุนรวมต้องรับชําระ  
ด้วยเงินสดหรือเทียบเท่าเท่านั้น เว้นแต่มีข้อกําหนดตามประกาศที่ออกโดยอาศัยอํานาจตาม  
มาตรา 117 ให้กระทําได้

หมวด 2/1[[8]](#footnote-9)6  
หลักเกณฑ์เพิ่มเติมสําหรับการเสนอขายหน่วยลงทุนของกองทุนรวม  
ที่ผู้ถือหน่วยลงทุนได้รับสิทธิประโยชน์ทางภาษี

\_\_\_\_\_\_\_\_\_\_\_\_\_\_\_\_\_\_\_\_

 ข้อ 13/1[[9]](#footnote-10)9 เพื่อประโยชน์ตามความในหมวดนี้ คําว่า “กองทุนรวมที่ผู้ถือหน่วยลงทุนได้รับสิทธิประโยชน์ทางภาษี” ให้หมายความว่า กองทุนรวมเพื่อการเลี้ยงชีพ กองทุนรวมเพื่อการออม หรือกองทุนรวมไทยเพื่อความยั่งยืน ตามประกาศคณะกรรมการกํากับตลาดทุนว่าด้วยการลงทุนของกองทุน

 ข้อ 13/2 บริษัทจัดการกองทุนรวมต้องจัดส่ง แจกจ่าย หรือจัดให้มีคู่มือการลงทุน  
ซึ่งมีข้อความเกี่ยวกับสิทธิประโยชน์ทางภาษีที่เป็นปัจจุบันตามหลักเกณฑ์และวิธีการดังต่อไปนี้

 (1) ในการเสนอขายหน่วยลงทุนของกองทุนรวมที่ผู้ถือหน่วยลงทุนได้รับสิทธิประโยชน์ทางภาษี ให้บริษัทจัดการกองทุนรวมดําเนินการให้บุคลากรซึ่งปฏิบัติงานเกี่ยวกับการรับคําสั่ง  
ซื้อหน่วยลงทุนจากผู้ที่สนใจจะลงทุนจัดส่งคู่มือการลงทุนซึ่งมีข้อความเกี่ยวกับสิทธิประโยชน์  
ทางภาษีให้ผู้ที่สนใจจะลงทุนพร้อมกับใบคําสั่งซื้อหน่วยลงทุน เว้นแต่ในกรณีที่ผู้ลงทุนเป็นผู้ถือ  
หน่วยลงทุนของกองทุนรวมที่ผู้ถือหน่วยลงทุนได้รับสิทธิประโยชน์ทางภาษีในลักษณะเดียวกัน  
ของบริษัทจัดการกองทุนรวมนั้นอยู่แล้ว บริษัทจัดการกองทุนรวมจะไม่จัดส่งคู่มือดังกล่าวก็ได้   
หากข้อมูลของคู่มือนั้นไม่มีการเปลี่ยนแปลงไปจากข้อมูลที่ผู้ลงทุนรายดังกล่าวเคยได้รับ

 (2) จัดให้มีคู่มือการลงทุนซึ่งมีข้อความเกี่ยวกับสิทธิประโยชน์ทางภาษีไว้ ณ ที่ทําการ  
ทุกแห่งของบริษัทจัดการกองทุนรวมและ ณ สถานที่ติดต่อทุกแห่งของผู้สนับสนุนการขายหรือรับซื้อคืน เพื่อประโยชน์ในการแจกจ่ายแก่ผู้ที่สนใจจะลงทุนได้ตลอดเวลาที่เสนอขายหน่วยลงทุน

หมวด 3

บทเฉพาะกาล

\_\_\_\_\_\_\_\_\_\_\_\_\_\_\_\_\_\_\_\_

 ข้อ 14 ในกรณีที่กองทุนรวมสําหรับผู้ลงทุนในต่างประเทศใดมีหน้าที่ต้องปรับปรุงและยื่นหนังสือชี้ชวนตามรอบระยะเวลาที่กําหนดในข้อ 6 แห่งประกาศนี้ ภายในหกเดือนนับแต่วันที่ประกาศนี้ใช้บังคับ บริษัทจัดการกองทุนรวมจะไม่ปรับปรุงและยื่นหนังสือชี้ชวนสําหรับรอบระยะเวลาดังกล่าวก็ได้

 ประกาศ ณ วันที่ 14 มกราคม พ.ศ. 2556

 (นายวรพล โสคติยานุรักษ์)

 เลขาธิการ

 สํานักงานคณะกรรมการกํากับหลักทรัพย์และตลาดหลักทรัพย์  
 ประธานกรรมการ  
 คณะกรรมการกํากับตลาดทุน

1. 1 แก้ไขเพิ่มเติมโดยประกาศคณะกรรมการกํากับตลาดทุน ที่ ทน. 61/2558 เรื่อง หลักเกณฑ์ในการจัดส่งหรือแจกจ่ายหนังสือชี้ชวนและ  
การเสนอขายหน่วยลงทุน (ฉบับที่ 2) ลงวันที่ 13 กรกฎาคม พ.ศ. 2558 (มีผลใช้บังคับเมื่อวันที่ 16 สิงหาคม พ.ศ. 2558) [↑](#footnote-ref-2)
2. 8 แก้ไขเพิ่มเติมโดยประกาศคณะกรรมการกํากับตลาดทุน ที่ ทน. 70/2564 เรื่อง หลักเกณฑ์ในการจัดส่งหรือแจกจ่ายหนังสือชี้ชวนและ  
การเสนอขายหน่วยลงทุน (ฉบับที่ 9) ลงวันที่ 23 ธันวาคม พ.ศ. 2564 (มีผลใช้บังคับเมื่อวันที่ 1 มิถุนายน พ.ศ. 2565) [↑](#footnote-ref-3)
3. 2 แก้ไขเพิ่มเติมโดยประกาศคณะกรรมการกํากับตลาดทุน ที่ ทน. 92/2558 เรื่อง หลักเกณฑ์ในการจัดส่งหรือแจกจ่ายหนังสือชี้ชวนและ

การเสนอขายหน่วยลงทุน (ฉบับที่ 3) ลงวันที่ 17 ธันวาคม พ.ศ. 2558 (มีผลใช้บังคับเมื่อวันที่ 16 มิถุนายน พ.ศ. 2559) [↑](#footnote-ref-4)
4. 5 แก้ไขเพิ่มเติมโดยประกาศคณะกรรมการกํากับตลาดทุน ที่ ทน. 43/2562 เรื่อง หลักเกณฑ์ในการจัดส่งหรือแจกจ่ายหนังสือชี้ชวนและ  
การเสนอขายหน่วยลงทุน (ฉบับที่ 6) ลงวันที่ 20 มิถุนายน พ.ศ. 2562 (มีผลใช้บังคับเมื่อวันที่ 1 กรกฎาคม พ.ศ. 2562) [↑](#footnote-ref-5)
5. 3 ยกเลิกโดยประกาศคณะกรรมการกํากับตลาดทุน ที่ ทน. 33/2560 เรื่อง หลักเกณฑ์ในการจัดส่งหรือแจกจ่ายหนังสือชี้ชวนและการเสนอขายหน่วยลงทุน (ฉบับที่ 4) ลงวันที่ 15 มีนาคม พ.ศ. 2560 (มีผลใช้บังคับเมื่อวันที่ 1 เมษายน พ.ศ. 2560) [↑](#footnote-ref-6)
6. 3 แก้ไขเพิ่มเติมโดยประกาศคณะกรรมการกํากับตลาดทุน ที่ ทน. 33/2560 เรื่อง หลักเกณฑ์ในการจัดส่งหรือแจกจ่ายหนังสือชี้ชวนและ  
การเสนอขายหน่วยลงทุน (ฉบับที่ 4) ลงวันที่ 15 มีนาคม พ.ศ. 2560 (มีผลใช้บังคับเมื่อวันที่ 1 เมษายน พ.ศ. 2560) [↑](#footnote-ref-7)
7. 4 แก้ไขเพิ่มเติมโดยประกาศคณะกรรมการกํากับตลาดทุน ที่ ทน. 10/2561 เรื่อง หลักเกณฑ์ในการจัดส่งหรือแจกจ่ายหนังสือชี้ชวนและ  
การเสนอขายหน่วยลงทุน (ฉบับที่ 5) ลงวันที่ 17 มกราคม พ.ศ. 2561 (มีผลใช้บังคับเมื่อวันที่ 16 กุมภาพันธ์ พ.ศ. 2561) [↑](#footnote-ref-8)
8. 6 แก้ไขเพิ่มเติมโดยประกาศคณะกรรมการกํากับตลาดทุน ที่ ทน. 58/2562 เรื่อง หลักเกณฑ์ในการจัดส่งหรือแจกจ่ายหนังสือชี้ชวนและ  
การเสนอขายหน่วยลงทุน (ฉบับที่ 7) ลงวันที่ 9 ธันวาคม พ.ศ. 2562 (มีผลใช้บังคับเมื่อวันที่ 1 มกราคม พ.ศ. 2563) [↑](#footnote-ref-9)
9. 9 แก้ไขเพิ่มเติมโดยประกาศคณะกรรมการกํากับตลาดทุน ที่ ทน. 38/2566 เรื่อง หลักเกณฑ์ในการจัดส่งหรือแจกจ่ายหนังสือชี้ชวนและ  
การเสนอขายหน่วยลงทุน (ฉบับที่ 10) ลงวันที่ 23 พฤศจิกายน พ.ศ. 2566 (มีผลใช้บังคับเมื่อวันที่ 1 ธันวาคม พ.ศ. 2566) [↑](#footnote-ref-10)